
Бүген Татарстан Республикасы Президенты Рөстәм Миңнеханов Россиянең цифрлы эфир телевидениесенә бөтенләй күчүенә багышланган тантанада катнашты. Бу тантана «Казан» гаилә үзәге мәйданчыгында узды.

Искәртәбез, Татарстан Республикасында һәм тагын илнең 20 төбәгендә федераль телеканалларның аналог телетапшырулары 14 октябрьдә туктатылычак.

Бүген Татарстан Республикасы Президенты Рөстәм Миңнеханов Татарстан Республикасы Хөкүмәте йортында Golden Brick Capital Management Limited һәм China Environmental Energy Holdings, Ltd. инвестицион компаниясенә нигез салучы Билли Нгок белән очрашты. Очрашуда Red Star спорт-күңел ачу төркеменең өлкән вице-президенты һәм генераль менеджеры Скотти Макферсон да катнашты.

Татарстан Республикасы Президенты Рөстәм Миңнеханов СССР Халык артисты Марк Захаров вафат булуы сәбәпле кайгы уртаклашты. Рөстәм Миңнеханов аның кызы Россиянең Халык артисты Александра Захаровга телеграмма юллады.

Республикада бер атнада 1,4 мең гектар җирдә бәрәңге, 500 гектарда яшелчә җыелган, 256 мең тонна шикәр чөгендере казып алынган. Шулай ук Татарстан заводлары бер атнада 20,4 мең тонна шикәр комы җитештергән. Бу хакта бүген ТР Хөкүмәте Йортында узган республика киңәшмәсендә ТР Премьер-министры урынбасары - авыл хуҗалыгы һәм азык-төлек министры Марат Җәббаров хәбәр итте.

Татарстанда күп фатирлы йортларга капремонт 94%ка үтәлгән. 2019 елда барлыгы 42 муниципаль берәмлектә 942 торак объектын яңарту каралган. Бүген бу хакта Татарстан Республикасы Хөкүмәте йортында узган республика киңәшмәсендә Татарстан Республикасы төзелеш, архитектура һәм ТКХ министры Ирек Фәйзуллин хәбәр итте.

Киңәшмәне республиканың барлык муниципалитетлары белән видеоконференцэлемтә режимында Татарстан Республикасы Президенты Рөстәм Миңнеханов уздырды. Киңәшмәдә Татарстан Республикасы Премьер-министры Алексей Песошин да катнашты.

Бүген Татарстан Республикасы Президенты Рөстәм Миңнеханов Казан Кремлендә Кытай Халык Республикасы Бөтенкытай халык вәкилләре җыелышының Даими комитеты рәисе Ли Чжаньшу белән очрашты.

Рөстәм Миңнеханов чыгышында КХР һәм Россия җитәкчелегенә ике ил арасындагы мөнәсәбәтләр кысаларында төбәкара багланышлар үсешенә игътибар биргәннәре өчен рәхмәт белдерде.

Бүген Татарстан Республикасы Дәүләт Киңәшчесе, “Яңарыш” Республика фондының Попечительләр советы рәисе Минтимер Шәймиев Казанда “Адымнар – белемгә һәм килешүгә юл” беренче күп телле белем бирү комплексы объектлары төзелешенең барышы белән танышты.

Цифрлы икътисад инструментларын үстерү – безнең эшнең өстенлекләреннән берсе. Бүген бу хакта Татарстан Республикасы Президенты Рөстәм Миңнеханов «Цифрлы алгарыш» бөтенроссия конкурсының финалын ачу тантанасында хәбәр итте. Тантанада Россия Президенты Администрациясе җитәкчесенең беренче урынбасары Сергей Кириенко һәм «Россия – мөмкинлекләр иле» КАБО генераль директоры Алексей Комиссаров та катнашты. Чара «Казан Экспо» халыкара күргәзмә үзәгендә узды.

Бүген Татарстан Республикасы Президенты Рөстәм Миңнеханов һәм Россия Президенты Администрациясе җитәкчесенең беренче урынбасары Сергей Кириенко «Цифрлы алгарыш» бөтенроссия конкурсының финал этабы мәйданчыгын карадылар. Финал бүген «Казан Экспо» халыкара күргәзмә үзәгендә башланып китте.

«Цифрлы алгарыш» – цифрлы технологияләр (ИТ, дизайн, проектларга идарә) өлкәсендәге белгечләрне ачыклау һәм потенциалларын ачуга юнәлгән бөтенроссия конкурсы. Казандагы финалда Россия Федерациясенең 77 төбәгеннән 4 меңгә якын кеше катнашачак. Җиңүчеләр 29 сентябрьдә билгеле булачак.

Бүген ТНВ һәм “Татарстан-24” телеканалларында “Дмитрий Петров белән татар теле” дәресләр циклы башланды. Бу хакта ТР Хөкүмәте йортында хәбәр иттеләр.
Рәсми Татарстан